Muhammadu Maiturare ( Larabci: محمد مايتوراري‎ ) Sarkin Musulmi ne daga shekara ta 1915 har zuwa rasuwarsa a shekara ta 1924. Ya kasance daga zuriyar Abubakar Atiku, kuma ɗan Sultan Ahmadu Atiku; mahaifiyarsa 'yar wani sarkin Abzinawa ce. Kafin zama Sarkin Musulmi Maiturare ya rike mukamin Marafa Gwadabawa kuma ya kasance memba a kwamitin gargajiya da suka zaɓi Muhammadu Attahiru II, wanda Lugard ya zaɓa a matsayin Sultan. Maiturare ya yi fice wajen raya gundumar Gwadabawa a Sakkwato. An kuma bayyana shi a matsayin ƙwararren shugaban soji wanda ya dai-daita yankin arewacin Sakkwato da Kebbawa ke kai hare-hare akai-akai. A ranar 19 ga Yuni, 1915, Majalisar gargajiya ta Sokoto ta zabi Maiturare a matsayin magajin Muhammadu Attahiru II . Gwamna Lord Lugard ne ya amince da zaɓen nasa bayan kwanaki biyar. Zaɓen Maiturare da majalisar ta yi ya samu karɓuwa sosai a wurin turawan Ingila domin ya kasance mai tsananin adawa da tawayen Mahdist a shekara ta 1906 kuma ya jagoranci runduna 300 da suka yaki ‘yan tawayen Mahdi a kauyen Satiru.